**Predkladacia správa**

Návrh programu spolupráce INTERREG EUROPE 2014 – 2020 predkladá Ministerstvo hospodárstva Slovenskej republiky (ďalej len „MH SR“) na rokovanie vlády SR na základe plnenia Plánu práce vlády SR na rok 2014. MH SR je na národnej úrovni v súlade s uznesením vlády SR č. 604 zo 16. októbra 2013 zodpovedné za prípravu a implementáciu programu spolupráce INTERREG EUROPE v rámci cieľa Európska územná spolupráca pre programové obdobie 2014 – 2020.

Cieľom programu spolupráce INTERREG EUROPE 2014 – 2020 je prostredníctvom výmeny skúseností a osvedčených postupov medzi regiónmi a vzdelávania sa v oblasti tvorby politík a stratégií, zlepšiť implementáciu regionálnych rozvojových politík a programov, predovšetkým programov spadajúcich pod cieľ Investovanie do rastu a zamestnanosti a Európska územná spolupráca. Pre financovanie z programu spolupráce INTERREG EUROPE 2014 – 2020 budú oprávnené verejné orgány (národné, regionálne, miestne), iné inštitúcie spravované verejným právom (napr. univerzity, regionálne rozvojové agentúry, organizácie podporujúce podnikanie a pod.) a súkromný neziskový sektor z 28 členských štátov EÚ, Nórskeho kráľovstva a Švajčiarskej konfederácie (ďalej aj „zúčastnené štáty“).  Program spolupráce INTERREG EUROPE 2014 – 2020 nadväzuje na pozitívne skúsenosti programu medziregionálnej spolupráce INTERREG IVC z predchádzajúceho programového obdobia 2007 – 2013, do ktorého sa zapojilo viac ako 2 200 projektových partnerov a implementovalo sa celkovo 204 projektov v celkovej sume viac ako 405 mil. EUR, pričom zo SR sa zapojilo 31 projektových partnerov v 28 projektoch v celkovej sume viac ako 3,5 mil. EUR (z toho viac ako 3 mil. EUR z EFRR).

Program spolupráce je programovým dokumentom nadnárodného charakteru, na základe ktorého bude poskytovaná pomoc z Európskeho fondu regionálneho rozvoja (ďalej len „EFRR“) v programovom období 2014 – 2020 v rámci štyroch zvolených tematických cieľov:

* posilnenie výskumu, technologického rozvoja a inovácií (tematický cieľ 1);
* zvýšenie konkurencieschopnosti malých a stredných podnikov (tematický cieľ 3);
* podpora prechodu na nízkouhlíkové hospodárstvo vo všetkých sektoroch (tematický cieľ 4);
* zachovanie a ochrana životného prostredia a podpora efektívneho využívania zdrojov (tematický cieľ 6).

Uvedené tematické ciele sa budú napĺňať prostredníctvom šiestich zvolených špecifických cieľov v rámci štyroch prioritných osí programu spolupráce INTERREG EUROPE 2014 – 2020, ktorými sú:

* Prioritná os 1: **Výskum, technologický vývoj a inovácie**;
* Prioritná os 2: **Konkurencieschopnosť malých a stredných podnikov**;
* Prioritná os 3: **Nízkouhlíkové hospodárstvo**;
* Prioritná os 4: **Životné prostredie a efektívne využívanie zdrojov**.

Piata prioritná os **Technická pomoc** bola vytvorená s cieľom zabezpečiť podporu riadenia a implementácie programu spolupráce INTERREG EUROPE 2014 – 2020.

Synergia s hlavnými programami bude dosiahnutá prostredníctvom dvoch typov opatrení a to *platforiem zameraných na vzdelávanie sa v oblasti tvorby politík/stratégií* (Policy Learning Platforms), ktoré zabezpečia kapitalizáciu získaných poznatkov v jednotlivých tematických oblastiach a podporia ich prenos do hlavných programov, ako aj prostredníctvom *projektov medziregionálnej spolupráce* (Interregional Cooperation Projects), ktorých povinným výstupom budú akčné plány popisujúce proces prenosu získaných poznatkov do národného/regionálneho programu každého zapojeného regiónu a ktorých implementácia sa bude monitorovať na úrovni programu spolupráce.

V programovom období 2014 – 2020 je pre program spolupráce INTERREG EUROPE vyčlenených celkovo 359 326 000,- EUR z EFRR, kde výška národného spolufinancovania zo strany projektových partnerov pri realizácii spoločných projektov je 15% (pre verejné orgány a orgány spravované verejným právom), resp. 25% (pre súkromný neziskový sektor). Platformy zamerané na vzdelávanie sa v oblasti tvorby politík/stratégií budú 100 % financované programom.

V súlade s  čl. 26 nariadenia Európskeho parlamentu a Rady (EÚ) č. 1303/2013 zo 17. decembra 2013, ktorým sa stanovujú spoločné ustanovenia o Európskom fonde regionálneho rozvoja, Európskom sociálnom fonde, Kohéznom fonde, Európskom poľnohospodárskom fonde pre rozvoj vidieka a Európskom námornom a rybárskom fonde a ktorým sa stanovujú všeobecné ustanovenia o Európskom fonde regionálneho rozvoja, Európskom sociálnom fonde, Kohéznom fonde a Európskom námornom a rybárskom fonde, a ktorým sa zrušuje nariadenie Rady (ES) č. 1083/2006 (ďalej aj „všeobecné nariadenie“) a v súlade s čl. 8 nariadenia Európskeho parlamentu a Rady (EÚ) č. 1299/2013 zo 17. decembra 2013 o osobitných ustanoveniach na podporu cieľa Európska územná spolupráca z Európskeho fondu regionálneho rozvoja (ďalej aj „nariadenie o EÚS“), programy Európskej územnej spolupráce vypracujú zúčastnené štáty alebo každý nimi určený orgán v spolupráci s partnermi a predkladajú ich Európskej komisii do
22. septembra 2014. Skôr, ako sa program spolupráce predloží Európskej komisii na schválenie, musia zúčastnené štáty písomne potvrdiť svoj súhlas s jeho obsahom prostredníctvom podpísania Dohody o implementácii programu spolupráce INTERREG EUROPE 2014 – 2020 (príloha č. 2), v ktorej sa zúčastnené štáty taktiež zaväzujú poskytnúť spolufinancovanie nevyhnutné na implementáciu programu spolupráce.

Na účely prípravy nového programu spolupráce bol zriadený nadnárodný Programovací výbor zložený zo zástupcov členských štátov EÚ, Nórskeho kráľovstva a Švajčiarskej konfederácie, na zasadnutia ktorého boli prizývaní aj zástupcovia riadiaceho orgánu programu (Région Nord-Pas de Calais Conseil régional, Lille, Francúzsko)/ spoločného technického sekretariátu, inštitúcií EÚ a iných programov cieľa Európska územná spolupráca. V rámci jeho zasadnutí boli ako výsledok procesu verejného obstarávania vybraté spoločnosti zabezpečujúce prípravu programového dokumentu (Link-EU), ex-ante hodnotenia (EureConsult) (príloha č. 1) a strategického environmentálneho hodnotenia (Dr. Dräger & Thielmann PartG). Ich návrhy boli postupne konzultované na jednotlivých stretnutiach Programovacieho výboru. Uvedené aktivity boli financované z Technickej pomoci programu INTERREG IVC. Na národnej úrovni prípravu a koordináciu aktivít v súvislosti s programom spolupráce INTERREG EUROPE 2014 – 2020 zabezpečovalo MH SR v súlade s uznesením vlády SR č. 604/2013.

Štruktúra programového dokumentu a obsahová náplň jednotlivých kapitol programu spolupráce INTERREG EUROPE 2014 – 2020 vychádza z požiadaviek stanovených v čl. 8 nariadenia o EÚS, ako aj zo vzoru programov spolupráce v rámci cieľa Európska územná spolupráca tvoriaceho prílohu vykonávacieho nariadenia Komisie (EÚ) č. 288/2014 z 25. februára 2014.

V procese prípravy programu spolupráce INTERREG EUROPE 2014 – 2020 bol na národnej úrovni zohľadnený princíp partnerstva, v súlade s ktorým boli relevantným partnerom elektronicky zaslané dotazníky týkajúce sa národných programov cieľa Investovanie do rastu a zamestnanosti a potrieb a očakávaní potenciálnych prijímateľov vo vzťahu k novému programu spolupráce. Rovnako boli zaslané jednotlivé návrhy programu spolupráce na pripomienkovanie. Vznesené pripomienky boli následne elektronicky zaslané Riadiacemu orgánu/Spoločnému sekretariátu programu, resp. boli priamo prediskutované na zasadnutiach Programovacieho výboru.

Verejné konzultácie k návrhu programového dokumentu na území SR, v rámci ktorých sa mohli relevantné inštitúcie, ako aj široká verejnosť, vyjadriť k danému strategickému dokumentu, boli zahájené súčasne s celoeurópskymi konzultáciami a prebiehali v období od 10. januára 2014 do 21. marca 2014. Súčasne s konečným návrhom programu spolupráce prebiehali konzultácie aj ku správe o Strategickom environmentálnom hodnotení (ďalej len „SEA“). Uvedené dokumenty boli zverejnené na oficiálnej webovej stránke programu ([www.interreg4c.eu](http://www.interreg4c.eu)) ako aj na webových stránkach Ministerstva hospodárstva SR ([www.mhsr.sk](http://www.mhsr.sk)) a Ministerstva životného prostredia SR ([www.enviroportal.sk](http://www.enviroportal.sk)). V rámci verejných konzultácií boli pripomienky vznesené relevantnými subjektmi postúpené riadiacemu orgánu, ktorý zhodnotil prijaté pripomienky vo finálnom návrhu programu spolupráce ako aj finálnom návrhu správy SEA. Uvedené konečné návrhy strategických dokumentov boli relevantným subjektom zaslané na finálne vyjadrenie. Žiadne zásadné pripomienky však neboli vznesené. Konečná verzia programu spolupráce bola schválená nadnárodným Programovacím výborom dňa 07. 05. 2014 v Lille.

Na základe zákona č. 24/2006 Z. z. o posudzovaní vplyvov na životné prostredie a o zmene a doplnení niektorých zákonov v znení neskorších predpisov a Smernice 2001/42/ES Európskeho parlamentu a Rady z 27. júna 2001 o posudzovaní účinkov určitých plánov a programov na životné prostredie, bol program spolupráce INTERREG EUROPE 2014 – 2020 posúdený z hľadiska jeho vplyvu na životné prostredie. Na základe výsledku posudzovania vplyvov na životné prostredie vydalo Ministerstvo životného prostredia SR dňa 28. februára 2014 k materiálu súhlasné stanovisko č. 4047/2014/3.4/jm (príloha č. 3) a odporučilo prijať strategický dokument.

Schválenie predkladaného návrhu **predpokladá negatívny vplyv na štátny rozpočet SR počas programového obdobia 2014 – 2020**. Finančné prostriedky budú použité na úhradu povinného národného príspevku na Technickú pomoc, ktorý v celkovej výške predstavuje pre SR **81 471,- EUR** na celé programové obdobie.

Súčasťou materiálu je aj doložka vybraných vplyvov. Vplyv programu spolupráce na environmentálne prostredie už bol posúdený Ministerstvom životného prostredia SR, ktorého výsledok je uvedený v Stanovisku MŽP SR č. 4047/2014/3.4/jm.

Materiál bol predmetom posudzovania finančných, sociálnych vplyvov, vplyvov na podnikateľské prostredie a informatizáciu spoločnosti v rámci predbežného pripomienkového konania, ktorého výsledok je uvedený v stanovisku gestorov metodík v doložke vybraných vplyvov.

Materiál bol predmetom skráteného medzirezortného pripomienkového konania, ktorého vyhodnotenie je súčasťou materiálu. Dôvodom skrátenia lehoty na predkladanie pripomienok bolo, že k samotnému obsahu programu spolupráce bolo možné sa vyjadriť v rámci celoeurópskych verejných konzultácií, výsledkom ktorých bol finálny návrh programu schválený Programovacím výborom na nadnárodnej úrovni a z dôvodu, že podpis Dohody o implementácii programu spolupráce INTERREG EUROPE 2014 – 2020 (príloha
č. 2) zo strany SR je nutné v zmysle požiadavky riadiaceho orgánu programu zabezpečiť
v termíne najneskôr do 23. 07. 2014.

Materiál sa predkladá na rokovanie Hospodárskej a sociálnej rady SR bez rozporov. Na základe odporúčania Hospodárskej a sociálnej rady SR bude návrh programu spolupráce INTERREG EUROPE 2014 - 2020 predložený na rokovanie vlády SR.

Po schválení programu spolupráce vládou SR, podpíše za Slovenskú republiku minister hospodárstva SR Dohodu o implementácii programu spolupráce INTERREG EUROPE 2014 – 2020 (príloha č. 2), v ktorej SR vyjadruje súhlas s obsahom programu a v ktorej sa SR zaväzuje poskytnúť spolufinancovanie nevyhnutné na implementáciu programu. Následne bude návrh programu spolupráce INTERREG EUROPE 2014 - 2020 spolu s dohodami podpísanými všetkými participujúcimi štátmi predložený prostredníctvom riadiaceho orgánu na schválenie Európskej komisii. V prípade potreby bude program spolupráce ďalej upravený v zmysle pripomienok a odporúčaní Európskej komisie.